Groot soektog na vermiste Krugersdorp-seuntjie | Maroela Media
JONGSTE: Matthew se liggaam is ongelukkig Dinsdag gevind. Lees meer.
'n Groot soektog is van stapel gestuur na die vyfjarige Matthew Ryan Olivier wat Sondagaand op Groenplaas in die Tarlton-omgewing naby Krugersdorp in Gauteng verdwyn het.
"Matthew het laat die middag gaan buite speel," het sy ouma, Sharon Ansara, Dinsdagoggend aan Maroela Media gesê. "Hy wou buite saam met die meisiekinders gaan speel, omdat die seuns bordspeletjies gespeel het. Maar toe ek ongeveer 10 minute later, omstreeks 18:00, hulle gaan roep om op te pak en in te kom, was hy nie by hulle nie." Die twee dogters is nege jaar oud.
Sharon het gesê die hek was oop en hulle is nie seker of die hond uitgehardloop het en Matthew agter hom aan is nie.
"Hy het al vantevore verdwyn, maar dan het ons hom sommer binne 'n paar minute weer gekry – hy gaan nooit ver van die huis af weg nie," het sy verduidelik.
Sharon en haar man, Lawrence, woon saam met hul drie kleinkinders en drie peetkinders op Groenplaas. "Dit is baie groot. Daar is so drie huise bymekaar, dan weer 'n groot oop stuk en dan weer 'n paar huise bymekaar," het sy verduidelik.
Sy het gesê die polisie se honde-eenheid en bure het hulle Sondagaand help soek. Hulle het Maandag teruggekeer en tot 22:30 weer die hele plaas deursoek en met 'n helikopter ook uit die lug probeer soek. "Daar was ook klomp vrywilligers wat met hul bakkies en motors gekom het om te help soek," het sy gesê.
Dit het Sondagaand en Maandagaand gereën, maar sy sê daar is nie 'n teken dat daar iemand vreemd op die plaas was nie. "Dit voel so vreemd, dit voel of ons iets mis. Hoe verdwyn 'n kind binne 10 minute van die aardbol af?" het sy gesê. "Die twee seuns, agt en 13 jaar oud, het selfs in gate gekruip om te kyk of hulle hom nie kry nie – daar waar die helikopter nie kan sien nie."
Sharon het gesê die soektog hervat Dinsdagoggend.
Matthew het blonde hare. Hy het 'n oranje T-hemp en oranje kortbroek aangehad toe hy verdwyn het.
Krugersdorp Matthew Ryan Olivier vermis
EK HOOP TER HARTE DAT DIE SEUNTJIE OPGESPOOR WORD. KAN MY NIE INDINK WAARDEUR DIE FAMILIE MOET GAAN NIE. ABBA VADER HOU ASB U HAND VAN BESKEREMING OOR MATHEW
Mense ek het probeer om op elke moontlik plek sy foto te share, my hart gaan uit na die familie. Dit gebeur so gou, mag hy veilig terugkom
Ek waardeer Maroela se hulp met sulke gevalle. Ek bid dat die seun gevind word.
Mog die liewe Vader die klein seun bewaar, mag hulle hom vind. Mathew ons bid vir jou en jou ouma en al jou maaitjies ook vir jou trugkoms.